Frederik Vad (S), 2024-12-05:
Tak for det, formand.
Med det her beslutningsforslag foreslår Det Konservative Folkeparti at etablere et udrejsecenter for udvisningsdømte uden for Danmarks grænser under dansk jurisdiktion, og det skal så have til hensigt at fjerne de kriminelle fra de danske udrejsecentre.
I Socialdemokratiet mener vi ligesom under den tidligere debat, at udlændinge uden lovligt ophold og i særdeleshed udvisningsdømte absolut intet har at gøre i Danmark.
De skal rejse ud, hellere i dag end i morgen.
Og det er vi jo enormt gode til at sørge for her i landet; tallene taler deres tydelige sprog.
Der er meget få andre europæiske lande, der er så gode til at sende folk ud, der ikke skal være i deres nationalstat, som Danmark.
Jeg forstår sådan set godt hensigten med Det Konservative Folkepartis forslag, for det er jo et problem, at der er grupper, som vi har svært ved at komme af med – enten fordi de ikke selv vil samarbejde om deres hjemsendelse, eller fordi de lande, de tilhører, ikke vil samarbejde med os.
Og derfor er det jo et tillokkende beslutningsforslag.
Jeg synes bare, der er en række udfordringer forbundet med det.
For det første er den diskussion, som Danmark har været i front for i EU, nemlig diskussionen om at etablere et modtagecenter i et tredjeland, jo en diskussion, hvor det at ville etablere et modtagecenter i et tredjeland på meget få år er gået fra at være en pariaposition til at være en position, som flertallet af de europæiske lande i dag tilslutter sig.
Det er sket på 5-6 år, og det er et enestående stærkt arbejde, ikke mindst fra dansk side.
Og der er der jo et perspektiv, for dels er der en bred europæisk opbakning til at arbejde med det, altså en modtagecenterkonstruktion i et tredjeland, dels er der lande, som er gået langt både i diskussioner i offentligheden og i forhandlinger om at lægge land til sådan et center.
Rwanda er et eksempel på det, og et andet eksempel er den løsning, som Italien og Albanien har etableret, og som jeg så ikke mener man kan udbrede.
Parterne har også gjort klart, at det er en helt særlig løsning, fordi de lande også har et helt særligt forhold til hinanden.
Så der er der et perspektiv.
Problemet med et udrejsecenter i et tredjeland er, at jeg ikke har set nogen lande, der ønsker at blive skraldespand for andre landes problemer med kriminelle udlændinge.
Jeg har simpelt hen ikke set nogen eksempler på det.
Og i virkeligheden kan man sige, at der måske også lidt er en mangel på respekt i synet på internationalt samarbejde, hvis man tror, at man fra dansk side kan finde et land, som vil være villigt til alene at tage imod kriminelle mennesker.
Nu nævnte den konservative ordfører i et spørgsmål til udlændinge- og integrationsministeren fængslet i Kosovo.
Altså, som jeg har fulgt debatten om de fængselspladser, er det, der har vægtet meget højt for Kosovo i deres argumentation for ligesom at stille de her 300 fængselspladser til rådighed, at Danmark selv manglede fængselskapacitet.
Det var et kapacitetsspørgsmål.
Det er jo ikke, fordi Kosovo ønsker at få fyldt deres fængsler med alle mulige kriminelle mennesker.
Og i øvrigt vil jeg sige, at vi jo stadig har ansvaret for de her mennesker efter endt afsoning i Kosovo; det skal man jo lige gøre sig klart.
Så det er det ene forhold, der gør, at jeg synes, at beslutningsforslaget her ikke rigtig giver mening.
For det andet er det, der jo er brug for i de andre europæiske lande, før vi når til en diskussion om et udrejsecenter i et tredjeland – fælleseuropæisk eller dansk – at de andre europæiske lande gør som i Danmark, nemlig får en hjemrejsepolitik til at fungere.
Vores hjemrejselov, vores Hjemrejsestyrelse, vores hjemrejsepolitik er det, der har sikret, at lov og ret gælder i Danmark, og at de mennesker, som ikke har noget at gøre her, hurtigt kommer hjem.
Det mangler man stadig at levere på i de andre europæiske lande.
Og hvis lande som Sverige, Tyskland og andre lande ender med at få den her politik fuldt og helt implementeret, bliver udfordringen for det enkelte land i forhold til udvisningsdømte også mindre.
Socialdemokratiet kan ikke tilslutte sig beslutningsforslaget.
Og til slut vil jeg sige, at jeg kan læse i forslaget, at Folketinget pålægger regeringen at fremsætte lovforslaget i indeværende folketingsår.
Derfor kunne jeg selvfølgelig godt tænke mig at spørge Det Konservative Folkeparti, om de har et land på hånden, siden de mener, at vi skal kunne lave sådan en lovgivning med så stor en hastighed.
Tak for ordet.